แรงซื้อหุ้น “อิเล็ก-พลังงาน” ดัน SET ปิดบวก 2 จุด สัปดาห์หน้าจับตาตัวเลข GDP ไทย
SET ปิดบวก รับแรงซื้อหุ้น “อิเล็กทรอนิกส์-พลังงาน” ขณะที่แนวโน้มสัปดาห์หน้ายังเคลื่อนไหวในกรอบ รอตัวเลข GDP ไตรมาส 3/65 ของไทย รวมถึงตัวเลขส่งออก โดยให้แนวรับ 1,600 จุด และ แนวต้าน 1,630 จุด
SET ปิดบวก รับแรงซื้อหุ้น “อิเล็กทรอนิกส์-พลังงาน” ขณะที่แนวโน้มสัปดาห์หน้ายังเคลื่อนไหวในกรอบ รอตัวเลข GDP ไตรมาส 3/65 ของไทย รวมถึงตัวเลขส่งออก โดยให้แนวรับ 1,600 จุด และ แนวต้าน 1,630 จุด
18 พ.ย. 2565

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย (PI) กล่าวว่า ตลาดหุ้นไทยวันนี้เคลื่อนไหวอยู่ในกรอบแคบๆ เนื่องจากยังคงไร้ปัจจัยใหม่ๆ เข้ามาหนุน หลังจากตอบรับตัวเลขเงินเฟ้อสหรัฐต่ำกว่าคาดหนุนธนาคารกลางสหรัฐ (เฟด) ขึ้นดอกเบี้ยในอัตราชะลอลงในการประชุมเดือน ธ.ค.นี้ ไปแล้ว ขณะที่การรายงานผลประกอบการของบริษัทจดทะเบียนของไทยก็สิ้นสุดไปแล้ว
สำหรับแนวโน้มดัชนีตลาดหุ้นไทยสัปดาห์หน้าคาดว่าจะเคลื่อนไหวอยู่ในกรอบรอปัจจัยใหม่ๆ เข้ามาเพิ่มเติม โดยยังคงต้องติดตามตัวเลข GDP ไตรมาส 3/65 ของไทยที่ตลาดฯ คาดว่าจะเติบโตได้ถึง 4.4% เมื่อเทียบกับช่วงเดียวกันของปีก่อน และ ตัวเลขส่งออกเดือน ต.ค.65 คาดว่าจะเติบโต 5.2%
นอกจากนี้ยังต้องติดตามประธานธนาคารกลางสหรัฐ (เฟด) สาขาต่างๆ ที่จะทยอยออกมาให้ความเห็นเกี่ยวกับทิศทางอัตราดอกเบี้ยของสหรัฐเพิ่มเติมด้วย พร้อมให้แนวรับ 1,600 จุด และ แนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
HANA มูลค่าการซื้อขาย 2,653.57 ล้านบาท ปิดที่ 50.50 บาท เพิ่มขึ้น 5.75 บาท
PTT มูลค่าการซื้อขาย 2,355.27 ล้านบาท ปิดที่ 33.50 บาท เพิ่มขึ้น 0.50 บาท
KCE มูลค่าการซื้อขาย 2,197.94 ล้านบาท ปิดที่ 51.25 บาท เพิ่มขึ้น 3.50 บาท
CPALL มูลค่าการซื้อขาย 2,033.05 ล้านบาท ปิดที่ 62.75 บาท เพิ่มขึ้น 0.25 บาท
AOT มูลค่าการซื้อขาย 2,883.46 ล้านบาท ปิดที่ 74.00 บาท ลดลง 0.50 บาท